Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2021/C 269/08)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring kan findes i Kommissionens eAmbrosia-database.

NHEDSDOKUMENT

»Salzwedeler Baumkuchen«

EU-nr.: PGI-DE-0733-AM01 — 27. maj 2020

BOB ( ) BGB (X)

1. Betegnelse

»Salzwedeler Baumkuchen«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

Rund kage bagt i lag med enkelte uregelmæssige lag, hvorpå der sidder meget uregelmæssige takker. Det, der er kendetegnende for »Salzwedeler Baumkuchen«, er, at dejen bages i lag, som ligner årringe i et træ, når kagen bliver skåret ud. Kagen kan blive helt op til 90 cm høj med en diameter på helt op til 40 cm. Indvendigt er kagen hul langs længdeaksen, og hulrummet kan have en diameter på op til 20 cm. Hver kage vejer mellem 2 og 5 kg.

Den færdige »Salzwedeler Baumkuchen« stilles normalt ikke på bordet i fuld størrelse, men skæres ud i ringe, der for det meste er mellem 5 og 50 cm høje og vejer fra 50 til 4 000 g. Ringene vejer normalt mellem 300 og 500 g. Desuden findes der »Baumkuchenspitzen«, der er glatte trapezformede stykker, som er ca. 4 cm lange og ca. 1 cm tykke. De findes også i forskellige former og størrelser, og de udskårede stykker, som er mellem 2 og 4,5 cm lange og 2 cm høje, placeres i en ring. Der findes også barrer eller »Baumkuchenriegel«, som er stykker med en længde på 8 til 10 cm og en tykkelse på 3 cm, der skæres ud af en »Baumkuchen«-ring.

Der skelnes mellem følgende typer »Baumkuchen«, alt efter hvordan de er overtrukket:

— Baumkuchen med fondant

— Baumkuchen med mørk chokolade

— Baumkuchen med hvid chokolade

— Baumkuchen med mælkechokolade

— Baumkuchen med fondant og mørk chokolade

— Baumkuchen med fondant og mælkechokolade

— Baumkuchen med mørk chokolade og mælkechokolade

— Baumkuchen med mørk chokolade og hvid chokolade

— Baumkuchen med mælkechokolade og hvid chokolade

— Naturlige Baumkuchen (uden fondant)

— Chokoladeovertrukne »Baumkuchenspitzen« (mørk chokolade, mælkechokolade eller hvid chokolade)

— Baumkuchen-barrer, helt overtrukket med chokolade (mørk chokolade, mælkechokolade eller hvid chokolade), med fondant eller dekoreret med fine tråde af mørk chokolade, mælkechokolade eller hvid chokolade.

Sammensætning

1 kg smør eller koncentreret smør, 1 kg mel, hvedepulver, hvedestivelse eller majsstivelse i det forhold, som står i virksomhedens opskrift

0,8-1 kg æggeblomme eller et tilsvarende antal æggeblommer

0,8-1 kg æggehvide eller et tilsvarende antal æggehvider

0,8-1 kg sukker

naturlige smagsstoffer afhængigt af virksomhedens opskrift

eventuelt abrikosmarmelade

sukkerglasur (fondant) eller chokoladeovertræk

ingen konserveringsmidler

ingen tilsætning af bagepulver eller andre hævemidler.

På grundlag af ovennævnte mængdeangivelser kommer færdigvaren til at veje omkring 3,5-4,0 kg.

Kvalitetskriterier

udvendigt udseende: tiltalende form, let takket (undtagen de såkaldte »Baumkuchenspitzen«), regelmæssigt, dækkende, blankt og rent overtræk.

form (i hel tilstand): længde 60-90 cm, udvendig diameter 12-40 cm, indvendig diameter 4-20 cm

overtræk: sukkerglasur, mørk, lys eller hvid chokolade

farve: hvid til cremet, lysebrun eller mørkebrun afhængigt af overtrækket

konsistens: luftig, let saftig krumme

indvendigt udseende: regelmæssigt gyldne lag af nogenlunde samme tykkelse

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Hele produktionen af »Salzwedeler Baumkuchen« skal foregå i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Produktet skal mærkes med varedeklaration, vægt og producentens navn og fuldstændige adresse.

4. Kort angivelse af det geografiske områdes afgrænsning

Det geografiske område omfatter byen Salzwedel i den udstrækning, den havde i 2006.

5. Tilknytning til det geografiske område

5.1. Det geografiske områdes egenart

I 1807 nedskrev konditorsvenden, Johann Andreas Schernikow, en opskrift på Baumkuchen, som »Erste Salzwedeler Baumkuchenfabrik« den dag i dag baserer sin fremstilling af Baumkuchen på både teknisk og sammensætningsmæssigt. Omkring 1812 opnåede Schernikow borgerrettigheder i Salzwedel.

Fra første halvdel af det 19. århundrede foreligger der fra sekundære kilder oplysninger om, at der i Salzwedel blev fremstillet sukkerbagværk i form af en træstammeagtig hul kage. De første skriftlige optegnelser om »Salzwedeler Baumkuchen« stammer fra 1843.

Med den tiltagende industrialisering i anden halvdel af det 19. århundrede voksede den del af borgerskabet, der var velhavende nok til også at kunne købe kulinariske specialiteter fra andre områder. I Salzwedel greb en driftig gruppe af bagere og konditorer chancen og begyndte på grundlag af de eksisterende produktionstekniske erfaringer også at producere Baumkuchen til forsendelse til fjernereliggende afsætningsområder (Berlin, Hannover og Midttyskland, men også til udlandet, f.eks. Wien og St. Petersborg). Der opstod en omfattende produktion af »Salzwedeler Baumkuchen«, som blev kendt i hele Tyskland og også ud over landets grænser. Selv om der ikke foreligger nogen sikker dokumentation, så er der nok ikke nogen anden tysk by, der havde så stor en produktion af Baumkuchen som Salzwedel fra slutningen af det 19. århundrede frem til 1. verdenskrig og også i mellemkrigstiden. Hovedparten, dvs. mellem 80 og 90 % af produktionen, blev sendt ud af byen.

Forbrugerne opfattede allerede dengang »Salzwedeler Baumkuchen« som et særligt produkt, der kun kunne komme fra byen Salzwedel, og som tydeligt adskilte sig fra Baumkuchen fra andre områder på grund af dens særlige kvalitetsegenskaber, som skyldes produktionsmetoden og sammensætningen.

Efter 2. verdenskrig blev produktionen af Baumkuchen langsomt genoptaget. Producenternes erfaringer og den mangeårige tradition i Salzwedel førte til, at »Salzwedeler Baumkuchen« igen opnåede et særligt ry, selv om den største producent blev eksproprieret i 1958. Bortset fra at smør blev delvis erstattet af margarine på grund af råvareknaphed, blev der ikke ændret ved sammensætningen og fremstillingsmetoden. I stadig højere grad blev der som allerede tidligere bagt til eksport, og under navnet »Salzwedeler Baumkuchen« blev der gennem årene eksporteret titusindvis af disse kager fortrinsvis til det vestlige udland.

5.2 Produktets egenart

»Salzwedeler Baumkuchen« er en regional specialitet med lang tradition, der er kendt uden for Salzwedelområdet, og som nyder en særlig anseelse hos forbrugerne.

I Salzwedel er der i knap 200 år blevet fremstillet Baumkuchen, som siden anden halvdel af det 19. århundrede er blevet afsat i hele Tyskland og også i udlandet (jf. »Deutschland Spezialitätenküche«, udgiver Christine Metzger, 1999, s. 46). På grund af ingredienserne og fremstillingsmetoden er der tale om et meget dyrt produkt. Fremstillingsmetoden er den samme i alle virksomheder: Kagen bages lagvis foran åben ild, og dejen bliver ved hjælp af en stor øseske hældt hen over et roterende spid lag på lag. Hovedingredienserne er også de samme.

Ligesom tidligere spises den især ved højtider som jul og påske eller til fødselsdage. På grund af de dyre råvarer blev produktionen af Baumkuchen i perioder helt opgivet i tider med krig og nød, som f.eks. fra 1914-1918 og fra 1939-1948.

Sammensætningen og fremstillingen er ikke blevet ændret i mere end 150 år. Ligesom tidligere bliver Salzwedeler Baumkuchen hverken tilsat konserveringsmidler eller pasteuriseret eller dybfrosset, således at der er tale om en kage, der skal nydes friskbagt.

Allerede i 1883 skrev Dietrichs og Parisius (Bilder aus der Altmark, Verlag J. F. Richter, Hamburg), at »feinschmekere langt foretrækker »Salzwedeler Baumkuchen« frem for kager af samme navn fra andre steder, og at produktet er på vej til at opnå verdensry. Allerede nu sender en hel række bagerier mange tusinde kasser med den søde, velsmagende kage med posten, for at den kan blive transporteret ikke blot til alle egne af Tyskland, men ofte også til Rusland og Amerika, og blive spist der.«

I festskriftet »100 Jahre Salzwedeler Wochenblatt« (1932, s. 113) finder man i en artikel med titlen »Was weiß man vom Salzwedeler Baumkuchen?« følgende citat:

»Fortæller man, at man er fra Salzwedel, så får man med 99 % sikkerhed at høre, at så må man jo være fra det sted, hvor Baumkuchen kommer fra.«

At denne specialitet har en lang og ubrudt tradition og et godt ry fremgår bl.a. af en undersøgelse af den almindelige opfattelse af »Salzwedeler Baumkuchen« på Grüne Woche i Berlin 2005, hvor 60,6 % af 500 adspurgte allerede havde hørt eller læst betegnelsen »Salzwedeler Baumkuchen«, og af denne gruppe var igen 92 % af den opfattelse, at »Salzwedeler Baumkuchen« kun fremstilles i Salzwedel, og for 81 % var denne oprindelse også af væsentlig betydning ved deres indkøb.

»Salzwedeler Baumkuchen« har også været en del af den regionale folklore i omkring 100 år. Der findes vers og viser om Baumkuchen, og den har en fremtrædende plads i regionale optog. I dag er Baumkuchen en vigtig turistattraktion, og på nogle bagerier er det muligt at få demonstreret, hvordan den bliver fremstillet. Siden 2004 er der hvert år blevet afholdt en Baumkuchen-fest, hvor der bliver udråbt en Baumkuchen-dronning.

Også i tyske rejsebøger (jf. Baedecker Deutschland, 1998, s. 98) og reklamer bliver »Salzwedeler Baumkuchen« præsenteret som traditionel specialitet fra byen Salzwedel.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Salzwedeler Baumkuchens anseelse skyldes først og fremmest den lange tradition for at fremstille dette produkt i byen Salzwedel, de håndværksmæssige færdigheder udviklet i forbindelse hermed og produktets høje kvalitet samt dets forankring i kulturlivet i denne by, der kaldes »Baumkuchen-byen« (jf. »Deutschland Spezialitätenküche« op.cit.). Salzwedeler Baumkuchen er derfor en regional specialitet, hvis anseelse for en stor del skyldes den tætte tilknytning til oprindelsesstedet Salzwedel.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://register.dpma.de/DPMAregister/geo/detail.pdfdownload/42039

(1) EFT L 179 af 19.6.2014, s. 17.